和紫陽先生感興詩二十首  其六
作者：劉黻
朝代：宋

paragraphs: 宇宙浩無際，主靜即其綱。
靜非寂以槁，密運治乃良。
公明闓晏燦，忠慤消彊梁。
山河帝居壯，日月天德光。
八荒囿一和，此界均彼疆。
鴟鴞息晝鳴，鳳凰梧桐翔。
黔黎歌爾極，逢掖趨大方。
皇風播品物，道闢淑運昌。
樞機不盈握，妙斡見弛張。
奈何動志靜，反袂千古傷。